Document ID: 32013R1414

TARYBOS REGLAMENTAS (ES) Nr. 1414/2013
2013 m. gruodžio 17 d.
kuriuo nustatomi korekciniai koeficientai, nuo 2013 m. liepos 1 d. taikytini trečiosiose šalyse dirbančių Europos Sąjungos pareigūnų, laikinųjų darbuotojų ir sutartininkų darbo užmokesčiui
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo,
atsižvelgdama į Tarybos reglamente (EEB, Euratomas, EAPB) Nr. 259/68 (1) nustatytus Pareigūnų tarnybos nuostatus ir kitų Europos Sąjungos tarnautojų įdarbinimo sąlygas, ypač į jų X priedo 13 straipsnio pirmą pastraipą,
atsižvelgdama į Europos Komisijos pasiūlymą,
kadangi:
(1)
reikia atsižvelgti į pragyvenimo išlaidų pokyčius trečiosiose šalyse ir atitinkamai nustatyti korekcinius koeficientus, nuo 2013 m. liepos 1 d. taikytinus trečiosiose šalyse dirbančių Sąjungos pareigūnų, laikinųjų darbuotojų ir sutartininkų darbo užmokesčiui, mokamam darbo vietos šalies valiuta;
(2)
atsižvelgiant į korekcinius koeficientus, kuriuos taikant buvo atlikti mokėjimai pagal Tarybos reglamentą (ES) Nr. 679/2013 (2), darbo užmokestis gali būti atgaline data padidintas arba sumažintas;
(3)
jei dėl naujų korekcinių koeficientų darbo užmokestis padidėtų, reikėtų numatyti išmokėti likutį;
(4)
jei dėl naujų korekcinių koeficientų darbo užmokestis sumažėtų, reikėtų numatyti susigrąžinti permokas už laikotarpį nuo 2013 m. liepos 1 d. iki šio reglamento įsigaliojimo dienos;
(5)
reikėtų nustatyti, kad tokios permokos susigrąžinamos už ne ilgesnį kaip šešių mėnesių laikotarpį iki šio reglamento įsigaliojimo dienos,
PRIĖMĖ ŠĮ REGLAMENTĄ:
1 straipsnis
1. Trečiosiose šalyse dirbančių Sąjungos pareigūnų, laikinųjų darbuotojų ir sutartininkų darbo užmokesčiui, mokamam darbo vietos šalies valiuta, nuo 2013 m. liepos 1 d. taikytini priede nustatyti korekciniai koeficientai.
2. Tokiam darbo užmokesčiui apskaičiuoti naudojami valiutos kursai nustatomi vadovaujantis Europos Parlamento ir Tarybos reglamentu (ES, Euratomas) Nr. 966/2012 (3) ir atitinka 2013 m. liepos 1 d. valiutos kursus.
2 straipsnis
1. Jei taikant priede nustatytus korekcinius koeficientus darbo užmokestis padidėja, institucijos išmoka likutį.
2. Jei dėl priede nustatytų korekcinių koeficientų darbo užmokestis sumažėja, institucijos atgaline data išskaičiuoja sumas iš darbo užmokesčio už laikotarpį nuo 2013 m. liepos 1 d. iki šio reglamento įsigaliojimo dienos.
3. Sumos atgaline data tikslinamos ir permokos susigrąžinamos už ne ilgesnį kaip šešių mėnesių laikotarpį iki šio reglamento įsigaliojimo dienos. Lėšos susigrąžinamos per ne ilgesnį kaip 12 mėnesių laikotarpį nuo tos dienos.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. gruodžio 17 d.

Labels: 9
5
15